Brüsszel, 21.10.2004

COM(2004) 696 végleges

2004/0145 (COD)

Módosított javaslat

A TANÁCS RENDELETE

a ciprusi török közösség gazdasági fejlődésének ösztönzésére szánt pénzügyi támogatási eszköz létrehozásáról és az Európai Újjáépítési Ügynökségről szóló 2667/2000/EK rendelet módosításáról

(előterjesztő: a Bizottság)

INDOKLÁS

A pénzügyi támogatási eszköz[1] létrehozásáról szóló tanácsi irányelvre irányuló javaslat átfogó célkitűzése az, hogy segítséget nyújtson a ciprusi török közösség számára, különös hangsúlyt fektetve a gazdasági fejlődésre, a sziget gazdasági integrációjára, továbbá a két közösség közti és az EU-val meglévő kapcsolat fejlesztésére Ciprus újraegyesítése érdekében. A rendelkezésre álló jelentős — 259 millió euró — összeg (2004 és 2006 közötti időszakra szánt, és 2009-ig végrehajtandó) különleges eszközöket igényel a segítségnyújtás irányításához és végrehajtásához.

A javaslat 3. cikkének megfelelően a Bizottság felel a támogatás irányításáért. Az 5. cikk a végrehajtás különböző módjairól rendelkezik, a Tanács 1605/2002[2] rendeletének 2. részének IV. címében megállapított szabályok szerint. A támogatás az infrastrukturális projektek területén többek között az erőművekre, hulladék- és vízgazdálkodásra, a közlekedési hálózatok felújítására és fejlesztésére — ideértve a sziget két részét összekötő útvonalakat — fog irányulni. Nyilvánvaló tehát, hogy a pénzeszközök nagy részét infrastrukturális beruházásokra fogják használni. A támogatás végrehajtására az Európai Újjáépítési Ügynökségnek (a továbbiakban: EAR) e feladattal való megbízása tűnik a legjobb megoldásnak.

Az EAR-t a koszovói válság után hozták létre az ENSZ által igazgatott Koszovónak szánt EU-támogatás irányítására. Megbízatása a projekt teljes ciklusára kiterjed, a projekt tartalmának meghatározásától (beleértve az előkészítő tanulmányokat) az utolsó kifizetésekig, ellenőrzésekig és a saját felelőssége alá tartózó projektek értékeléséig. Az EAR a Bizottság (és esetleg más adományozók) nevében eljáró ajánlatkérő. Jogi személyiséggel rendelkezik és harmadik felekkel szemben (pl. személyzet, ajánlattevők, kedvezményezettek) korlátlan felelőssége van.

Létrehozása óta az EAR megbízatását kétszer meghosszabították: 2000 végén a Jugoszláv Köztársaságra (ma Szerbia és Montenegró), és 2001 végén a Macedónia Volt Jugoszláv Köztársaságra. 2004. június 28-án a Bizottság javasolta, hogy hosszabbítsák meg újabb két évre az Ügynökség megbízatását az érintett országokra, 2006. december 31-ig[3]. Az EAR megbízatását ki lehetne terjeszteni Ciprus északi részére is.

Az EAR már jól bevált. Jogállása lehetővé teszi, hogy az egyes programokon belül felvegye a szükséges munkaerőt. Többéves és elismert tapasztalata van nagy infrastrukturális projektek végrehajtásában, és éppen ez a terület képezi az általunk Ciprus északi részének nyújtott segély legnagyobb részét. Az EAR képes célkitűzéseit időben és a várt eredményekkel elérni. Úgy tűnik, ez az egyetlen választási lehetőség az Észak-Ciprusnak szánt segélyprogram gyors kivitelezésére.

Végezetül: az EAR-t politikai szempontból semlegesnek tekintik. Megbízatása támogatások végrehajtása, míg a politikai döntéshozatal a Bizottság feladata. Ez nyilvánvaló előny a megosztott Ciprus összetett és nehéz helyzetében. Mivel székhelye Thesszalonikiben található, sokkal közelebb van Ciprushoz, mint a Bizottság székhelye, a támogatási szolgálatokat illetően.

2004/0145 (COD)

Módosított javaslat

A TANÁCS RENDELETE

a ciprusi török közösség gazdasági fejlődésének ösztönzésére szánt pénzügyi támogatási eszköz létrehozásáról és az Európai Újjáépítési Ügynökségről szóló 2667/2000/EK rendelet módosításáról

1. A preambulum a következő (7) preambulumbekezdéssel egészül ki:

„Annak érdekében, hogy a támogatás a hatékony és eredményes pénzgazdálkodás elve szerint történjen, a Bizottságnak módjában kell állnia, hogy megbízza az Európai Újjáépítési Ügynökséget az ezen rendelet által szabályozott támogatás végrehajtásával. Ezért az Európai Újjáépítési Ügynökségről szóló 2667/2000/EK tanácsi rendeletet[4] ennek megfelelően módosítani kell.”

A következő preambulumbekezdések számozása módosul.

2. Az 5. cikk (2) bekezdése a következő szavakkal kezdődik:

„A 2667/2000/EK tanácsi rendelet 2. cikke (5) bekezdésének megfelelően hozott határozat sérelme nélkül…”

3. Az 5. cikk után a következő cikk kerül:

„5a. cikk

A Tanács 2667/2000/EK rendelete a következőképpen módosul:

A 2. cikk a következő (5) bekezdéssel egészül ki:

- „A Bizottság megbízhatja az Ügynökséget a Tanács xx/2004/EK rendeletének keretében a ciprusi török közösség gazdasági fejlődésének ösztönzésére szánt támogatás végrehajtásával.”

[1] COM (2004) 465 végleges

[2] HL L 248., 2002.9.16., 1.o.

[3] COM (2004) 451 végleges

[4] HL L 306., 2000.12.7., 7.o.